*Projekts*

2020. gada Noteikumi Nr.

Rīgā (prot. Nr.   .§)

**Granta projektu konkursu īstenošanas kārtība**

Izdoti saskaņā ar

Starptautiskā palīdzības likuma

9. panta septīto daļu

**I. Vispārīgais jautājums**

1. Noteikumi nosaka kārtību, kādā sagatavo un izsludina granta projektu (turpmāk – projekts) konkursu (turpmāk – konkurss), pieņem lēmumus par grantu piešķiršanu, granta līgumu noslēgšanu un konkursa pabeigšanu, uzrauga un kontrolē projektu īstenošanu, kā arī gadījumus, kad granta saņēmējs atmaksā piešķirtos finanšu līdzekļus.

**II.  Projektu konkursa sagatavošana un izsludināšana**

1. Ārlietu ministrija (turpmāk – ministrija) izstrādā Latvijas Republikā vai saņēmējvalstī izsludināma projektu konkursa nolikumu finansējuma vai līdzfinansējuma piešķiršanai, vai projektu konkursa nolikumu finansējuma piešķiršanai priekšizpētes vizīšu īstenošanai (turpmāk – konkursa nolikums).
2. Konkursa nolikumā norāda:
   1. konkursa mērķi un prioritārās jomas;
   2. konkursā pieejamo finansējumu;
   3. katra projekta minimālo un maksimālo granta apmēru;
   4. prasības projekta iesniedzējam, kas var pretendēt uz finansējumu;
   5. projekta īstenošanas laiku un izmaksu attiecināmības periodu;
   6. projekta īstenošanas vietu;
   7. attiecināmās izmaksas;
   8. neattiecināmās aktivitātes;
   9. prasības projekta iesnieguma sagatavošanai un iesniegšanai;
   10. projekta iesnieguma atlases prasības, lai projekta iesniegums kvalificētos izvērtēšanai;
   11. projekta iesnieguma izvērtēšanas kritērijus un to vērtības;
   12. projekta iesnieguma izvērtēšanas kārtību;
   13. minimālo punktu skaitu atbilstoši izvērtēšanas kritērijiem, kas nepieciešams, lai projekta iesniegums varētu pretendēt uz granta saņemšanu;
   14. veidu, kādā ieinteresētā persona var saņemt papildu informāciju par konkursu un kādā ministrija sniedz atbildes;
   15. citu informāciju, ja nepieciešams.
3. Uz konkursu līdzfinansējuma piešķiršanai neattiecas šo noteikumu 3.3. un 3.13. punkts.
4. Konkursa nolikumam pievieno projekta iesnieguma un projekta budžeta tāmes veidlapas, granta līguma projektu un, ja nepieciešams, citu dokumentu paraugus.
5. Projektu konkursu izsludina oficiālajā izdevumā "Latvijas Vēstnesis" un tas uzskatāms par izsludinātu nākamajā darbdienā pēc paziņojuma par konkursa izsludināšanu publicēšanas oficiālajā izdevumā "Latvijas Vēstnesis".
6. Ministrija informāciju par konkursa izsludināšanu nākamajā darbdienā pēc paziņojuma par konkursa izsludināšanu publicēšanas oficiālajā izdevumā "Latvijas Vēstnesis" izplata ministrijas tīmekļa vietnē un, ja projektu konkurss izsludināts saņēmējvalstī, attiecīgās valsts vēstniecības tīmekļa vietnē ievieto detalizētu informāciju par projektu konkursu.
7. Visām ieinteresētajām personām ir tiesības saņemt papildu informāciju par konkursu.

**III. Lēmuma pieņemšana par grantu piešķiršanu, granta līgumu noslēgšanu un konkursa pabeigšanu**

1. Ja ir izsludināts terminēts projektu konkurss, lēmumu par grantu piešķiršanu un granta līguma noslēgšanu (turpmāk – lēmums) pieņem to projektu īstenošanai, kuru projektu iesniegumi atzīti par atbilstošiem konkursa nolikuma prasībām un izvērtēšanā ir ieguvuši augstāko punktu skaitu. Grantu piešķir, kamēr ir pietiekams projektu konkursam paredzētais finansējums.
2. Ja ir izsludināts beztermiņa projektu konkurss, lēmumu pieņem projektu iesniegumu iesniegšanas secībā visiem projektu iesniegumiem, kas ir saņēmuši pietiekamu punktu skaitu, lai projekta iesniegumu atzītu par atbilstošu konkursa nolikuma prasībām, kamēr ir pieejams projektu konkursam paredzētais finansējums.
3. Paziņojumu par projektu konkursa rezultātiem publicē ministrijas tīmekļa vietnē ne vēlāk kā nākamajā darbdienā pēc lēmuma pieņemšanas.
4. Pēc lēmuma pieņemšanas projekta iesniedzējs un ministrija 30 darbdienu laikā noslēdz granta līgumu.
5. Terminēta konkursa gadījumā, ja projekta iesniedzējs pēc lēmuma saņemšanas granta līgumu šo noteiktumu 12. punktā noteiktajā termiņā nenoslēdz, ministrija pieejamā finansējuma ietvaros piedāvā slēgt granta līgumu projekta iesniedzējam, kurš izvērtēšanā ir saņēmis nākamo augstāko punktu skaitu un ir noraidīts finansējuma trūkuma dēļ.
6. Projekta iesniedzējs var atsaukt iesniegto projekta iesniegumu līdz granta līguma noslēgšanai.
7. Projekta iesniedzējs ir atbildīgs par līdzekļu efektīvu un ekonomisku izlietošanu atbilstoši konkursa nolikumam un noslēgtā granta līguma noteikumiem.
8. Terminētu projektu konkursu pabeidz ar lēmuma pieņemšanu. Beztermiņa projektu konkursu pabeidz, ja projektu konkursam paredzētais finansējums vairs nav pieejams. Beztermiņa projektu konkurss uzskatāms par pabeigtu pēc ministrijas paziņojuma publicēšanas ministrijas tīmekļa vietnē.

**IV. Uzraudzība un kontrole**

1. Ministrija uzrauga projekta īstenošanu, veicot projekta atskaišu pārbaudi.
2. Ministrijai ir tiesības veikt projekta īstenošanas pārbaudi projekta īstenošanas vietās. Pārbaudi uz vietas var veikt, par to brīdinot granta saņēmēju ne vēlāk kā 2 stundas pirms pārbaudes.
3. Pēc projekta īstenošanas granta saņēmējs iesniedz ministrijai granta līgumā noteiktās projekta atskaites granta līgumā noteiktajā termiņā. Ministrija izvērtē granta saņēmēja iesniegto atskaiti granta līgumā noteiktajā termiņā.
4. Ministrija, izvērtējot iesniegtās atskaites, var lūgt granta saņēmējam iesniegt papildu informāciju par projekta īstenošanu ministrijas noteiktajā termiņā.
5. Ja pēc iesniegtās atskaites izskatīšanas ministrija konstatē, ka granta saņēmējs finansējumu ir izlietojis neatbilstoši konkursa nolikumam un noslēgtajam granta līgumam, ministrija pieprasa granta saņēmējam atmaksāt neizlietotos, neatbilstoši vai nepamatoti izlietotos finanšu līdzekļus granta līgumā noteiktajā termiņā.
6. Ja ministrija projekta īstenošanas gaitā vai, izvērtējot iesniegto atskaiti, konstatē, ka projekts netiek vai nav ticis īstenots atbilstoši projekta mērķim un uzdevumiem, ministrija pieprasa granta saņēmējam atmaksāt visu projektam piešķirto finansējumu.

**V. Noslēguma jautājumi**

1. Atzīt par spēku zaudējušiem Ministru kabineta 2010.gada 5.janvāra noteikumus Nr. 2 “Kārtība, kādā īsteno granta projektu konkursus” (Latvijas Vēstnesis, 2010, 4. nr.; 2013, 58. nr., 163. nr.).
2. Konkursi, kas izsludināti līdz šo noteikumu spēkā stāšanās dienai, administrējami saskaņā ar Ministru kabineta 2010.gada 5.janvāra noteikumiem Nr. 2 “Kārtība, kādā īsteno granta projektu konkursus”.

Ministru prezidents A. K. Kariņš

Ārlietu ministrs E. Rinkēvičs